O‘zbekiston Respublikasi Prezidenti huzuridagi Davlat boshqaruvi akademiyasining faoliyatini tashkil etish va moddiy-texnika bazasini mustahkamlash chora-tadbirlari

O‘zbekiston Respublikasi Prezidentining “Davlat boshqaruvi sohasida kadrlar tayyorlashni yanada takomillashtirish chora-tadbirlari to‘g‘risida” 2012-yil 10-apreldagi PF-4435-son Farmonini bajarish yuzasidan va O‘zbekiston Respublikasi Prezidenti huzuridagi Davlat boshqaruvi akademiyasining moddiy-texnika bazasini mustahkamlash bo‘yicha kompleks chora-tadbirlarni amalga oshirish maqsadida Vazirlar Mahkamasi qaror qiladi: 
 1. O‘zbekiston Respublikasi Prezidenti huzuridagi Davlat boshqaruvi akademiyasining (keyingi o‘rinlarda Akademiya deb ataladi) faoliyatini tashkil etish, ta’lim jarayonini o‘quv-metodik ta’minlashni takomillashtirish, binolar majmuini mukammal rekonstruksiya qilish va moddiy-texnika bazasini mustahkamlash bo‘yicha kompleks chora-tadbirlar ilovaga muvofiq tasdiqlansin.
 2. O‘zbekiston Respublikasi Oliy va o‘rta maxsus ta’lim vazirligi Akademiya bilan birgalikda “Davlat boshqaruvi” va “Jamiyat boshqaruvi” magistraturalari mutaxassisliklarining davlat ta’lim standartlari, o‘quv rejalari ishlab chiqilishi va belgilangan tartibda tasdiqlanilishini ta’minlasin.
 3. Akademiya 2012/2013 o‘quv yili boshlanguniga qadar:
 hujjatlarni qabul qilishni, davlat va jamiyat boshqaruvi sohasida respublikaning, shuningdek xorijiy mamlakatlarning yuqori malakali mutaxassislarini jalb etgan holda o‘qitishning zamonaviy shakllari va usullarini, ilg‘or pedagogik, axborot-kommunikatsiya texnologiyalarini qo‘llagan holda o‘quv jarayonini tashkil etishni; 
 davlat va jamiyat boshqaruvi masalalari bo‘yicha mamlakatimiz va xorijning o‘quv-ilmiy va metodik adabiyotlari asosida axborot-resurs baza tashkil etilishini ta’minlasin.
 4. O‘zbekiston aloqa va axborotlashtirish agentligi ta’lim jarayonini tashkil etish uchun Akademiyani “Elektron ta’lim” milliy tarmog‘iga va elektron axborot-ta’lim resurslariga ulashda Akademiyaga texnik yordam ko‘rsatsin.
 5. Akademiya binolari majmuini mukammal rekonstruksiya qilish doirasida:
 Toshkent shahar hokimligining “Yagona buyurtmachi xizmati” injiniring kompaniyasi — buyurtmachi;
 “Toshgiproshahar” OAJ — bosh loyiha tashkiloti;
 “Ulkan qurilish servis” MChJ — bosh pudrat tashkiloti etib belgilansin. 
 6. Buyurtmachi va bosh pudrat tashkiloti 2012-2013-yillarda bosqichma-bosqich asosida Akademiya binolarini mukammal rekonstruksiya qilish bo‘yicha qurilish-montaj ishlarining:
 I bosqich — 14 qavatli bino bo‘yicha, ishlarni 2013-yilning aprelida tugallagan holda; 
 II bosqich — 2 va 3 qavatli binolar bo‘yicha, ishlarni 2013-yilning dekabrida tugallagan holda, sifatli bajarilishini ta’minlasinlar.
 7. Akademiya, buyurtmachi va bosh pudrat tashkiloti qurilish-montaj ishlarining ikki bosqichga bo‘linishini hisobga olgan holda, 2012-yil 15-iyulgacha 2012-2013-yillarda Akademiya binolari majmuini mukammal rekonstruksiya qilish bo‘yicha dastlabki texnik-iqtisodiy hisob-kitoblar ishlab chiqilishini, belgilangan tartibda ekspertizadan o‘tkazilishini va tasdiqlash uchun Vazirlar Mahkamasiga kiritilishini ta’minlasin.
 8. O‘zbekiston Respublikasi Davlat arxitektura va qurilish qo‘mitasi belgilangan tartibda loyiha-smeta hujjatlari ishlab chiqilishi ekspert kuzatib borilishini va qurilish-montaj ishlari bajarilishining sifati doimiy nazorat qilinishini ta’minlasin.
 9. O‘zbekiston Respublikasi Iqtisodiyot vazirligi va Moliya vazirligi:
 2012-yil uchun kapital qo‘yilmalar limitlarini qayta taqsimlash hisobiga loyiha-smeta hujjatlarini ishlab chiqishga va Akademiya binolari majmuini mukammal rekonstruksiya qilish ishlarini amalga oshirishga joriy yilda zarur mablag‘lar ajratsinlar;
 O‘zbekiston Respublikasining 2013-yilgi Investitsiya dasturini shakllantirishda Akademiya binolari majmuini mukammal rekonstruksiya qilishni tugallashga kapital qo‘yilmalarning tegishli limitlarini nazarda tutsinlar;
 O‘zbekiston Respublikasining 2013-yilgi Davlat budjeti parametrlarida Akademiyaning o‘quv auditoriyalari, kafedralari, axborot-resurs markazini zamonaviy asbob-uskunalar, axborot-kommunikatsiya, telekommunikatsiya vositalari va texnologiyalari, mebel va anjomlar bilan jihozlash, mamlakatimiz va xorijning o‘quv, ilmiy va metodik adabiyotlari bilan ta’minlash uchun “Ta’lim” sohasi bo‘yicha mablag‘lar doirasida zarur mablag‘larni nazarda tutsinlar.
 10. O‘zbekiston Respublikasi Iqtisodiyot vazirligi, “O‘zqurilishmateriallari” aksiyadorlik kompaniyasi, “O‘zmetkombinat” OAJ bosh loyiha tashkilotining asoslangan hisob-kitoblari bo‘yicha Akademiyaning binolari majmuini mukammal rekonstruksiya qilish uchun boshqariladigan narxlar bo‘yicha sement va metall prokati belgilangan tartibda ajratilishini ta’minlasinlar.
 11. Akademiyani mukammal rekonstruksiya qilish va keyinchalik jihozlash doirasida Vazirlar Mahkamasi tomonidan tasdiqlanadigan ro‘yxatlar bo‘yicha Akademiya va bosh pudrat tashkiloti tomonidan olib kelinadigan, O‘zbekiston Respublikasida ishlab chiqarilmaydigan qurilish materiallari, asbob-uskunalar, adabiyotlar, multimedia mahsulotlari, anjomlar va moddiy-texnika resurslari 2014-yil 1-yanvargacha bo‘lgan muddatda bojxona to‘lovlaridan (bojxona yig‘imlari bundan mustasno) ozod qilinsin. 
 12. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari A.N.Aripov va B.I.Zakirov zimmasiga yuklansin.